DA Den Europæiske Unions Tidende CE 84/520

(2004/C 84 E/0596)

SKRIFTLIG FORESPØRGSEL E-4071/03

af José Ribeiro e Castro (UEN) til Kommissionen

(14. januar 2004)

Om: Vækst og stabilitetspagten — igen

Efter den betydelige opsigt, der fremkaldtes af den beklagelige afgørelse, Økofin-Rådet traf i forbindelse med Frankrigs og Tysklands gentagne overtrædelser af vækst- og stabilitetspagten, og som også har fundet nedslag i Europa-Parlamentets forhandlinger, hersker der stadig en vis usikkerhed og forvirring om, hvad der reelt er Kommissionens holdning.

Dels har den offentlige mening flere gange kunnet stifte bekendtskab med de gentagne udtalelser fra kommissionsformanden Romani Prodi for et års tid siden om, at pagten var »dum«, der fremsattes i et interview i dagbladet Le Monde, og med hele den polemik, som fulgte på udtalelserne.

Dels vides det ikke, om Kommissionen agter at indbringe sagen for Domstolen. Efter Økofin-Rådets afgørelse var der først under henvisning til Romani Prodis og Pedro Solbes' opfattelse forlydender om, at Kommissionen med konsekvens og fasthed, ville gøre dette. Derefter kunne det konstateres, at der blev øvet kraftig pression i modsat retning, navnlig fra tysk og østrigsk side, og herefter hørte man ikke mere til sagen.

Kommissionen bedes derfor besvare følgende spørgsmål:

— mener Kommissionen, at de offentlige følelsesudbrud i et fransk dagblad om, at vækst- og stabilitetspagten er »dum«, på nogen måde bidrager til Frankrigs og Tysklands graverende mangel på overholdelse af pagten (de to lande deltager i den såkaldte fransk-tyske akse)?

— er det Kommissionens agt at forelægge spørgsmålet om den manglende overholdelse og Økofin-Rådets kontroversielle afgørelse for Domstolen? Er der lagt pres på Kommissionen for, at den skulle undlade at tage dette skridt? I så fald fra hvilke medlemsstater?

— mener Kommissionen ikke, at en afgørelse som den, Økofin-Rådet har truffet, åbner op for fremtidige overtrædelser af pagtens bestemmelser? Hvis dette er tilfældet, og hvis der ikke gribes ind, ville disse beklageligvis være »berettigede«

— mener Kommissionen endelig ikke, at sådanne holdninger peger i retning af et Europa, ikke »i to hastigheder«, men »på to platforme«, nemlig én for de store og én for de små landes Europa? Fører sådanne forhold ikke til, at Den Europæiske Union havner i en problematisk situation, hvor der hersker totalt kaos?

Svar afgivet på Kommissionens vegne af Pedro Solbes Mira

(18. februar 2004)

Den 13. januar 2004 vedtog Kommissionen en trestrenget strategi for at tydeliggøre og forbedre den økonomisk-politiske samordning og overvågning efter Økofin-Rådets konklusioner fra 25. november 2003 (1).

Som første element i denne strategi vil Kommissionen fortsat foretage en økonomisk og budgetpolitisk overvågning for alle medlemsstater inden for rammerne af EF-traktaten og stabilitets- og vækstpagten. Den vil fortsat overvåge udviklingen i medlemsstater med et uforholdsmæssigt stort underskud og basere sine henstillinger på en sund økonomisk analyse og princippet om ligebehandling.

For det andet vil Kommissionen på baggrund af erfaringen med de første fem år i Den Økonomiske og Monetære Union fremsætte nye forslag om styrkelse af den økonomiske styring i fremtiden. Forbedringer af implementeringen af stabilitets- og vækstpagten vil indgå i dette initiativ.

Endelig vil Kommissionen i overensstemmelse med sin rolle som traktaternes vogter søge at etablere juridisk klarhed og forudsigelighed med hensyn til ØMU-relaterede bestemmelser i EF-traktaten. Rådet vedtog ikke-bindende konklusioner i stedet for at tage en beslutning som krævet af reglerne, og Kommissionen har derfor besluttet at forelægge Rådets konklusioner til prøvelse i EF-Domstolen.

(1) Pressemeddelelse IP/04/35.